Studentsko ljeto
Prvi festival "Studentsko ljeto" kao festival mladih i neafirmisanih pjevača tadašnje države (Jugoslavije) održan je 1964. godine kada je grupa maglajskih studenata odlučila napraviti kulturnu manifestaciju u kojoj bi učestvovali studenti. Danas je ovo jedan od najstarijih festivala u Bosni i Hercegovini. Od 1997. godine prerasta u kulturnu manifestaciju koja traje nekoliko mjeseci sa nizom kulturnih sadržaja, te je zapravo takmičenje pjevača amatera koje se održava dvije noći zaredom. Prva noć je rezervisana za pjevače amatere narodne muzike i sevdaha, a druga noć za pjevače amatere zabavne muzike. Kompozicije koje se izvode mogu biti autorske ili već izvođene, jer se na ovom festivalu isključivo ocjenjuje interpretacija, a jedini uvjet koji imaju predstavnici iz BiH je taj da za veče narodne muzike moraju izvesti sevdalinku, koje se izvodi uživo bez matrica i plejbeka. Učestvuju mladi iz cijele regije (Hrvatska, Srbija, Crna Gora, Slovenija i dr.). Nakon pismene prijave i dostave demo snimka svi prijavljeni morali su doći u Maglaj, kako bi iste saslušao Umjetnički savjet festivala i dao konačnu odluku da li neko može ili ne može učestvovati na festivalu. Na festivalskoj večeri dodjeljuje se prigodne nagrade stručnog žirija, žirija novinara i publike. Logo festivala je dizajnirao slikar Vjekoslav Bojat. Muzička pratnja festivala bila je maglajska grupa Prvi ples. Posljednjih godina festivalski orkestar čine profesori iz cijele BiH, pod vođstvom prof. Amira Muharemovića iz Zenice. Mnogi učesnici "Studentskog ljeta", tada još kao neafirmisani pjevači danas su veliki muzički stvaraoci sa zapaženom karijerom, kao što su: Severina, Lepa Brena, Željko Samardžić, Đulijano, Asim Brkan, Omer Livnjak, Hasiba Agić, Goran Gerin, Šerif Konjević, Alma Čardžić, Dobrivoje Topalović, Daniel, Slađana Milošević, Marija Mihajlović i drugi.